L’Associació de Diabètics de Burjassot i la Farmàcia Gómez-Taylor realitzen una campanya de densitometria òssia, pel Dia Mundial de la Diabetis
2025-07-24

Amb motiu del Dia Mundial de la Diabetis, que se celebrarà el pròxim 14 de novembre, l’Associació de Diabètics de Burjassot, en col·laboració amb la Farmàcia Bàrbara Gómez-Taylor del municipi, ha organitzat una campanya de salut centrada en el mesurament de la densitat òssia de les persones i el seu nivell de risc de desenvolupar osteoporosi.

Els mesuraments de la densitat òssia es realitzaran per a totes aquelles persones que ho desitgen, del 2 de novembre al 6 de novembre, en la farmàcia Bàrbara Gómez-Taylor (Avinguda Ausiàs March, 40 de Burjassot). L’objecte d’aquesta campanya és precisament la determinació de la densitat mineral òssia, com a diagnòstic previ que puga establir un possible risc d’osteoporosi

L’osteoporosi és una malaltia que sovint afecta a les dones després de la menopausa, però que també pot afectar els homes i molt rarament els xiquets. L’osteoporosi inclou una pèrdua gradual de calci ossi, així com canvis estructurals, provocant que els ossos perden gruix, es tornen més fràgils i adquirisquen una major probabilitat de fracturar-se.

Per a determinar el risc, es realitza una tècnica no invasiva que es basa en el mesurament mitjançant ultrasons de la DMO (densitat mineral òssia) a nivell de l’os calcani del peu, el qual està fonamentalment implicat en el desenvolupament de l’osteoporosi i es compara amb un valor mitjà basat en edat, sexe i grandària de l’os. A nivell del peu, es facilita la reproducibilitat, la qual cosa la fa extremadament útil en el garbellat o cribratge de pacients. El peu es col·loca en un xicotet dispositiu que obté una lectura de densitat òssia en pocs minuts.